CELEX: 62019TN0705
Language: mt
Date: 2019-10-15 00:00:00
Title: Kawża T-705/19: Rikors ippreżentat fil-15 ta’ Ottubru 2019 – GV vs Il-Kummissjoni

9.12.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 413/61
            
         
      Rikors ippreżentat fil-15 ta’ Ottubru 2019 – GV vs Il-Kummissjoni
      (Kawża T-705/19)
      (2019/C 413/74)
      Lingwa tal-kawża: il-Franċiż
      
         Partijiet
      
      
         Rikorrent: GV (rappreżentant: B.-H. Vincent, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tagħti trattament prijoritarju lil din il-kawża;
               
            
                  —
               
               
                  tannulla d-deċiżjoni tas-26 ta’ Lulju 2019 bir-referenza numru R/213/19 li tiċħad it-talba tiegħu għal assistenza;
               
            
                  —
               
               
                  tordna lill-Awtorità tal-Ħatra li tieħu kwalunkwe miżura ta’ trasferiment ta’ natura li tneħħi lir-rikorrent mid-DĠ EAC bl-osservanza tal-grad filwaqt li tosserva l-lokalizzazzjoni effettiva tal-impjieg fi Brussell sabiex tevita kull preġudizzju tal-familja jew dak privat;
               
            
                  —
               
               
                  tikkundanna lill-Kummissjoni tħallas ammont provviżorju ta’ EUR 13 018 bħala danni u interessi bħala kumpens għad-dannu materjali u ta’ EUR 250 għal kull jum li jkun għadda bejn l-1 ta’ Frar 2018 u d-data tal-għoti tas-sentenza li għandha tingħata bħala kumpens għad-dannu morali;
               
            
                  —
               
               
                  tikkundanna lill-Kummissjoni għall-ispejjeż kollha tal-istanza konformement mar-Regoli tal-Proċedura.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka ħames motivi.
      
                  1.
               
               
                  L-ewwel motiv ibbażat fuq il-ksur tal-Artikolu 24 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), tal-prinċipju ta’ amministrazzjoni tajba u tad-dmir ta’ premura. F’dan ir-rigward, ir-rikorrent isostni li l-Kummissjoni ċaħdet it-talba tiegħu għal assistenza, li hija ma wettqet l-ebda miżura investigattiva u li hija pproċessat it-talba tiegħu bil-mod, b’mod burokratiku u b’mod inadegwat.
               
            
                  2.
               
               
                  It-tieni motiv ibbażat fuq il-ksur tal-Artikolu 12a tar-Regolamenti tal-Persunal, sa fejn il-Kummissjoni kellha tikklassifika l-fatti li fformaw il-bażi tat-talba għal assistenza bħala fastidju.
               
            
                  3.
               
               
                  It-tielet motiv ibbażat fuq il-ksur tal-Artikolu 7 tar-Regolamenti tal-Persunal. Ir-rikorrent jikkritika lill-Kummissjoni li ma osservatx il-bilanċ neċessarju bejn l-interess tas-servizz u l-interess tal-uffiċjal ikkonċernat.
               
            
                  4.
               
               
                  Ir-raba’ motiv ibbażat fuq il-ksur tal-Artikolu 270 TFUE u tal-Artikolu 91 tar-Regolamenti tal-Persunal. F’dan ir-rigward, ir-rikorrent isostni li l-Unjoni għandha l-obbligu li tikkumpensa d-danni kkawżati lill-persunal tagħha minn kull illegalità mwettqa fil-kapaċità tagħha bħala persuna li timpjega mingħajr ma jkun neċessarju li tintwera l-eżistenza ta’ ksur suffiċjentement serju. Issa, skont ir-rikorrent, il-fatti li jifformaw il-bażi tat-talba għal assistenza huma illegalitajiet imwettqa fil-kapaċità ta’ persuna li timpjega u għalhekk jobbligaw lill-Unjoni li tikkumpensah għad-danni materjali u dawk mhux materjali, jiġifieri l-ispejjeż għal assistenza medika u ġuridika kif ukoll is-sofferenza li ġarrab matul il-perijodu kontenzjuż.
               
            
                  5.
               
               
                  Il-ħames motiv ibbażat fuq il-ksur tal-Artikolu 6 tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali u tal-Artikolu 47 tal-Karta tad-Drittijiet Fundamentali tal-Unjoni Ewropea, minħabba li l-proċeduri relatati ma’ talba għal trasferiment jitolbu, minħabba n-natura tagħhom, deċiżjoni malajr.